钦定古今图书集成/明伦汇编/官常典/第440卷 > 淮南子 > 《兵略训》
## 钦定古今图书集成/明伦汇编/官常典/第440卷 > 淮南子 > 《兵略训》

凡国有难，君自宫召将，诏之曰：“社稷之命在将军，即
今国有难，愿请子将而应之。”将军受命，乃令祝史太
卜，斋宿三日，之太庙，钻灵龟，卜吉日，以受鼓旗。君入
庙门，西面而立。将入庙门，趋至堂下，北面而立。主亲
操钺持头，授将军其柄，曰：“从此上至天者，将军制之。”
复操斧持头，授将军其柄，曰：“从此下至渊者，将军制”
之，将已受斧钺，答曰：“国不可从外治也，军不可从中
御也，二心不可以事君，疑志不可以应敌。臣既以受
制于前矣，鼓旗斧钺之威，臣无还请，愿君亦以垂一
言之命于臣也。君若不许，臣不敢将；君若许之，臣辞
而行。”乃爪鬋，设明衣也，凿凶门而出，乘将军车，载旌
旗斧钺，累若不胜。其临敌决战，不顾“必死，无有二心，
是故无天于上，无地于下，无敌于前，无主于后，进不
求名，退不避罪，唯民是保，利合于主”，国之实也，上将
之道也。如此则智者为之虑，勇者为之斗，气厉青云，
疾如驰骛，是故兵未交接而敌人恐惧，若战胜敌奔，
毕受功赏，吏迁官，益爵禄，割地而为调决于封外，卒
论断于军中，顾反于国，放旗以入斧钺。报毕于君曰：
“军无后治。”乃缟素辟舍，请罪于君。君曰：“赦之。”退，斋服，
大胜三年；反舍，中胜二年，下胜期年。兵之所加者，必
无道之国也。故能战胜而不报，取地而不反，民不疾
疫，将不夭死，五谷丰昌，风雨时节。战胜于外，福生于
内。是故名必成，而后无馀害矣。